Mesto Skalica – hlavný kontrolór

Správa o výsledku kontroly

K-5-2018

**Hlavný kontrolór Mesta Skalica** : Ing. Gejza Liska

**Kontrolovaný subjekt** : Mesto Skalica - Mestský úrad Skalica

**Cieľ a predmet kontroly** : Kontrola vybraných vnútorných smerníc mesta Skalica .

**Kontrolované obdobie** : Február r.2018 od 26.02.2018 do 02.03.2018

**Miesto a čas vykonania kontroly** : Mestský úrad v Skalici v dňoch od 26.02.2018 do

02.03.2018

**Popis kontrolných zistení :**

Kontrola vybraných vnútorných smerníc mesta Skalica vykonaných v budove MsÚ Skalica v dňoch od 26.02.2018 do 02.03.2018 boli prekontrolované nasledovné smernice, pričom bolo zistené , že:

1. Vnútorný predpis pre vykonanie inventarizácie, ktorý nadobudol účinnosť dňa 1.2.2017.

Vnútorný predpis je vypracovaný v zmysle zákona č.431/2002 Z.z. o účtovníctve v znení neskorších prepisov a v zmysle Opatrenia MF SR z 8 augusta 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky, uverejnenéhio pod č.MF/16786/2007-31 – Kontrolou neboli zistené žiadne nedostatky.

2. Vnútorný predpis o evidovaní, odpisovaní a účtovaní majetku

- Kontrolou bolo zistené, že Vnútorný predpis o evidovaní, odpisovaní a účtovaní majetku nadobudol účinnosť od 1.1.2016 a bol vypracovaný v zmysle zákona č. 431/2002 Z.z. o účtovníctve. V článku 5. uvedeného vnútorného predpisu ods. 1. účtovná jednotka používa nasledovný odpisový plán, kde v odpisovom pláne sa zaraďuje majetok do odpisových skupín v zmysle zákona č. 595/2003 o dani z príjmov. Uvedený odpisový plán má uvedených 6 odpisových skupín, pričom odpisové skupiny 3,4 {stroje, prístroje} sú uvedené spolu a tak chýba v uvedenom prípade doba odpisovania v rokoch s počtom 8. Konštatujem nesúlad Zákona č. 595/2003 o dani z príjmov a Vnútorného predpisu o evidovaní, odpisovaní a účtovaní majetku, ktorú odôvodňujem nasledovne :

Zaradenie hmotného majetku a ročný odpis

V prvom roku odpisovania je daňovník povinný zaradiť hmotný majetok do jednej z odpisových skupín podľa prílohy č. 1 zákona o dani z príjmov. Pri zatrieďovaní hmotného majetku okrem budov a stavieb sa vychádza z kódu štatistickej klasifikácie produktov podľa činnosti a pri budovách a stavbách z kódu klasifikácie stavieb podľa Vyhlášky Štatistického úradu SR č. 323/2010Z.z.

S účinnosťou od 1.1.2015 došlo v zákone o dani z príjmov k významným zmenám v oblasti odpisovania majetku. Okrem rozšírenia počtu odpisových skupín došlo aj k obmedzeniu možnosti zrýchleného odpisovania, pričom podľa prechodného ustanovenia zákona o dani z príjmov zmenu metódy odpisovania, zmenu odpisovej skupiny, zmenu doby odpisovania, ročnej odpisovej sadzby alebo koeficientu hmotného majetku je daňovník povinný vykonať aj pri tom majetku, ktorý odpisoval podľa predpisu účinného do 31. 12. 2014, pričom už uplatnené odpisy sa spätne neupravujú.

Doba odpisovania podľa zákona o dani z príjmov účinného od 1.1.2015 :

v 1. odpisovej skupine - 4 roky

v 2. odpisovej skupine - 6 rokov

v 3. odpisovej skupine - 8 rokov

v 4. odpisovej skupine - 12 rokov

v 5. odpisovej skupine - 20 rokov

v 6. odpisovej skupine - 40 rokov

Hmotný majetok, ktorý nemožno zaradiť do odpisových skupín podľa prílohy a ktorého doba použiteľnosti nevyplýva z iných predpisov sa na účely odpisovania zaradí do odpisovej skupiny 2 a odpisuje sa 6 rokov. Toto neplatí pre hmotný majetok, ktorý sa odpisuje časovou metódou a výkonovou metódou podľa § 26 ods. 6 a 7 zákona.

Hmotný majetok prenajatý formou finančného prenájmu, okrem pozemkov, sa odpisuje do výšky vstupnej ceny podľa jeho zaradenia do príslušnej odpisovej skupiny. Podľa zákona o dani z príjmov účinného od 1.1.2015 dochádza k zjednoteniu spôsobu odpisovania majetku bez ohľadu na formu jeho obstarania. To znamená, že majetok obstaraný formou finančného prenájmu sa už nebude odpisovať počas doby trvania prenájmu, ale iba metódou rovnomerného alebo zrýchleného odpisovania, a to podľa zaradenia majetku do odpisovej skupiny. Metódu zrýchleného odpisovania možno použiť iba na majetok zaradený do odpisovej skupiny 2 alebo 3.

Do novej odpisovej skupiny 3 s dobou odpisovania 8 rokov sa zaraďujú výrobné technológie ako elektrické motory, plynové generátory, stroje pre metalurgiu, turbíny, pece, horáky, chladiace a mraziace zariadenia. Presné vymedzenie majetku patriaceho do 3. odpisovej skupiny podľa klasifikácie produkcie sa nachádza v prílohe č. 1 zákona o dani z príjmov.

3. Kontrola dodržiavania Vnútornej smernice o používaní služobných motorových vozidiel.

Vnútorná smernica sa vzťahuje na prevádzku a používanie služobných motorových vozidiel Mesta Skalica, ktoré sú pridelené na prevádzku pre jednotlivé oddelenie Mestského úradu v Skalici.

Pri kontrole oprávnenosti na schvaľovanie použitia motorových vozidiel na služobné účely neboli zistené nedostatky.

Pri kontrole oprávnenosti viesť služobné motorové vozidlá boli zistené, že všetci ktorí v roku 2017 používali uvedené vozidlá vlastnili preukazy o absolvovaní povinného poúčania vodičov z povolania pre referentské vozidlá.

Pri kontrole používania súkromného motorového vozidla pre služobné účely bolo zistené, že v roku 2017 nebolo žiadne súkromné motorové vozidlo použité na služobné účely.

Kontrolou Vnútornej smernice o používaní služobných motorových vozidiel neboli zistené nedostatky.

4 Kontrola Podpisového poriadku Mesta Skalica.

Podpisový poriadok upravuje podpisové právo k jednotlivým písomnostiam a listinám vyhotoveným zamestnancami mesta. Zároveň upravuje používanie úradných pečiatok na Mestskom úrade v Skalici a Mestskej polícii Skalica. Kontrolou neboli zistené žiadne nedostatky.

**Označenie zákonov a všeobecne záväzných prepisov, ktoré sa porušili:**

V bode č.2 konštatujem nesúlad Vnútorného predpisu o evidovaní, odpisovaní a účtovaní majetku so zákonom č. 595/203 o daní z príjmov. Ďalej bolo zistené, že Vnútorné smernice neboli zamestnancom MsÚ Skalica predložené fyzicky k jeho podpisom o oboznámení.

Námietky voči kontrolným zisteniam podané neboli.

Nápravné opatrenia neboli vykonané, nakoľko na uvedené zistenia bývalý prednosta MsÚ nemohol reagovať z dôvodu jeho odvolania.

Dátum vyhotovenia správy: 16.03.2018 Hlavný kontrolór : Ing. Gejza Liska........................

Za kontrolovaný subjekt správu prevzal dňa ......................

Prednosta mestského úradu Skalica ......................................................